Αθήνα, 17/06/2025

**Greek Space Tech Forum 2025: Η επόμενη ημέρα του ελληνικού διαστημικού οικοσυστήματος**

*Στις 1 και 2 Ιουλίου, στο Ωδείο Αθηνών, διοργανώνεται το διήμερο συνέδριο για το ελληνικό διαστημικό οικοσύστημα, με τη συμμετοχή κορυφαίων εκπροσώπων από την κυβέρνηση, την ΕΕ, την ESA, επιχειρηματικών ομίλων και δυναμικών startups.*

Με την Ελλάδα να διεκδικεί με αξιώσεις τη θέση της στην ευρωπαϊκή διαστημική στρατηγική, **το 2ο Greek Space Tech Forum**, που διοργανώνεται την **Τρίτη και Τετάρτη 1 και 2 Ιουλίου στο Ωδείο Αθηνών**, έρχεται να αναδείξει τις ευκαιρίες και τις προκλήσεις για την περαιτέρω ανάπτυξη ενός δυναμικού οικοσυστήματος που μεγαλώνει τα τελευταία χρόνια στη χώρα μας, δημιουργώντας μικροδορυφόρους, εξαρτήματα και νέες τεχνολογικές εφαρμογές.

Το διεθνές συνέδριο διοργανώνει, για δεύτερη συνεχόμενη χρονιά, η **ethosEVENTS**, με τη συνδιοργάνωση της **Ένωσης Ελληνικών Βιομηχανιών Διαστημικής Τεχνολογίας & Εφαρμογών (ΕΒΙΔΙΤΕ)** και του **Ελληνικού Συνεργατικού Σχηματισμού Διαστημικών Τεχνολογιών και Εφαρμογών (si-Cluster)** του **Corallia.**

**Μπορείτε επίσης να δηλώσετε τη συμμετοχή σας στο Συνέδριο μέσα από τον παρακάτω σύνδεσμο:** [**https://ethosevents.eu/greek-space-tech-forum-2025-dilosi-symmetochis/**](https://ethosevents.eu/greek-space-tech-forum-2025-dilosi-symmetochis/)

Με τίτλο **“The Greek Space Ecosystem in a Challenging Global Landscape”, το Greek Space Tech Forum 2025** αποτελεί μια μοναδική πλατφόρμα διαλόγου και συνεργασίας, απευθυνόμενο σε ένα ευρύ κοινό. Συμμετέχουν **εκπρόσωποι της ελληνικής κυβέρνησης**, της Ευρωπαϊκής Ένωσης, του Ευρωπαϊκού Οργανισμού Διαστήματος (ESA), καθηγητές και μέλη ερευνητικών κέντρων, επενδυτές, μεγάλοι τεχνολογικοί όμιλοι και δυναμικές space tech startups.

**Το Ελληνικό Διάστημα: Στρατηγική και προοπτικές**

Ομιλητές από την Ελλάδα και το εξωτερικό θα εστιάσουν στις **ευκαιρίες που αναδύονται για την Ελλάδα στον τομέα του Διαστήματος,** αναλύοντας το **Εθνικό Διαστημικό Πρόγραμμα** και τις προοπτικές που διανοίγονται από το **Υπουργικό Συμβούλιο της ESA, που διοργανώνεται φέτος και θα ορίσει την ευρωπαϊκή διαστημική στρατηγική των επόμενων ετών**. Θα παρουσιαστούν οι **θέσεις της Ελλάδας και της βιομηχανίας**, αναδεικνύοντας τον τρόπο με τον οποίο η χώρα μας διαμορφώνει τη δική της στρατηγική απέναντι στις παγκόσμιες προκλήσεις.

**Διάστημα, Άμυνα και νέες εφαρμογές**

Στο επίκεντρο θα βρεθεί το **ελληνικό Space Hub**, μια πολιτεία καινοτομίας, η οποία, ξεκινώντας από το πρόγραμμα των μικροδορυφόρων που χρηματοδοτείται από το Ταμείο Ανάκαμψης, θα στεγάσει τον βασικό πυρήνα του ελληνικού οικοσυστήματος.

Με την αμυντική βιομηχανία και την ανάπτυξή της στο ευρωπαϊκό έδαφος να έχει μπει σε πρώτο πλάνο, ένα σημαντικό μέρος των συζητήσεων στο φετινό συνέδριο θα αφιερωθεί στη σχέση μεταξύ **Διαστήματος και Άμυνας**. Παράλληλα, το συνέδριο θα εξερευνήσει τις **ευρείες εφαρμογές της διαστημικής τεχνολογίας** σε νευραλγικούς τομείς της ελληνικής οικονομίας, όπως οι **Τηλεπικοινωνίες** και η **Ναυτιλία**, αναδεικνύοντας πώς οι διαστημικές λύσεις μπορούν να συμβάλουν στην ανάπτυξη και την ανταγωνιστικότητα.

**Στο επίκεντρο καινοτομία, επιχειρηματικότητα και συνεργασίες**

Το Greek Space Tech Forum δίνει βήμα στην **έρευνα** και τις **καινοτόμες εφαρμογές**. Ακαδημαϊκοί και ερευνητικοί οργανισμοί θα παρουσιάσουν τα προγράμματά τους στον τομέα της διαστημικής τεχνολογίας, ενώ **ελληνικές startups** θα έχουν την ευκαιρία να παρουσιάσουν τις καινοτόμες εφαρμογές και υπηρεσίες τους.

Παράλληλα, καθ’ όλη τη διάρκεια του διήμερου συνεδρίου, θα λειτουργεί **εκθεσιακός χώρος με περίπτερα εταιρειών**, προσφέροντας μοναδικές ευκαιρίες δικτύωσης, ανταλλαγής τεχνογνωσίας και δημιουργίας συνεργασιών μεταξύ των συμμετεχόντων. Ακόμη, σε μια παράλληλη εκδήλωση, ελληνικές startups θα παρουσιάζουν τα επιχειρηματικά τους μοντέλα σε επενδυτές και το ευρύτερο κοινό.

Για πιο αναλυτική ενημέρωση, μπορείτε να επισκεφθείτε την επίσημη ιστοσελίδα του Συνεδρίου [**https://ethosevents.eu/event/greek-space-tech-forum-2025/**](https://ethosevents.eu/event/greek-space-tech-forum-2025/) όπως επίσης και τα social κανάλια [**Facebook**](https://www.facebook.com/ethosevents.eu), [**LinkedIn**](https://www.linkedin.com/company/ethos-events/) και [**YouTube**](https://www.youtube.com/user/MoneyConferences).

**a**